Fimmtíu ára afmælishátíð Byggðasafnsins að Görðum Veislutertan góða . Hátt í þúsund manns mættu á Safnasvæðið á Akranesi síðastliðinn sunnudag til að fagna 50 ára afmæli Byggðasafnsins að Görðum . Heilmikil dagskrá var í boði allan daginn og markaðsstemning í húsunum . Guðfinna Rúnarsdóttir skapaði skemmtilega jólastemningu þar sem hún las Jólasveinakvæði Jóhannesar úr Kötlum í Baðstofunni . Jólasveinar kíktu í heimsókn og Kvennakórinn Ymur söng nokkur lög . Gestum og gangandi var boðið í glæsilegt afmæliskaffi þar sem boðið var upp á fimm metra rjómatertu . Í tilefni dagsins var einnig frumsýnd heimildamyndin „ Að fortíð skal hyggja , “ sem gerð var í tilefni afmælisins af þeim Friðþjófi Helgasyni og Magnúsi Þór Hafsteinssyni . Á þessum tímamótum fékk Byggðasafnið glæsilegar gjafir . Akraneskaupstaður gaf 2,5 milljón króna til framkvæmda í Sandahúsinu sem nú er í endurgerð . Í tilkynningu frá Byggðasafninu segir að þessi gjöf komi sér vel þar sem stefnt sé að því að opna þar sýningu haustið 2010 . Hvalfjarðarsveit jók við tækjabúnað safnsins og gaf glæsilegan skjávarpa og myndavél af bestu gerð . Safnið getur því nú boðið upp á góðan búnað til fundahalda og starfsmenn þess tekið myndir .